Document ID: 32006D0579

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Αυγούστου 2006
σχετικά με τη χρηματοδοτική συνεισφορά της Κοινότητας για την εξάλειψη της ψευδοπανώλης των πτηνών στη Δανία το 2005
[κοινοποιηθείσα υπό τον αριθμό Ε(2006) 3805]
(Το κείμενο στη δανική γλώσσα είναι το μόνο αυθεντικό)
(2006/579/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 3 και 4,
Εκτιμώντας τα ακόλουθα:
(1)
Προκειμένου να συμβάλει στην εξάλειψη της ψευδοπανώλης των πτηνών το συντομότερο δυνατόν, η Κοινότητα έχει τη δυνατότητα να συμμετάσχει στις επιλέξιμες δαπάνες στις οποίες υποβάλλεται το κράτος μέλος, σύμφωνα με τους όρους που προβλέπονται στο άρθρο 4 παράγραφος 2 της απόφασης 90/424/ΕΟΚ.
(2)
Η χρηματοδοτική συνεισφορά της Κοινότητας στο πλαίσιο των έκτακτων μέτρων για την καταπολέμηση της ψευδοπανώλης των πτηνών υπόκειται στις διατάξεις του κανονισμού (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (2).
(3)
Το 2005 εκδηλώθηκαν στη Δανία κρούσματα ψευδοπανώλης των πτηνών. Η εμφάνιση της ασθένειας αυτής αποτελεί σοβαρό κίνδυνο για το κοινοτικό ζωικό κεφάλαιο.
(4)
Στις 24 Απριλίου 2006, η Δανία υπέβαλε μια τελευταία κατά προσέγγιση εκτίμηση των δαπανών για την εξάλειψη της ασθένειας.
(5)
Οι αρχές της Δανίας εκπλήρωσαν όλες τις τεχνικές και διοικητικές τους υποχρεώσεις όσον αφορά τα μέτρα που προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Η καταβολή της χρηματοδοτικής συνδρομής της Κοινότητας πρέπει να εξαρτάται από τον όρο ότι οι προγραμματισμένες ενέργειες έχουν πράγματι εκτελεστεί και ότι οι αρχές παρέχουν κάθε αναγκαία πληροφορία εντός των προθεσμιών που έχουν καθοριστεί.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορήγηση χρηματοδοτικής συνδρομής από την Κοινότητα στη Δανία
1. Η Δανία μπορεί να επωφεληθεί από τη χρηματοδοτική συνδρομή της Κοινότητας όσον αφορά τις δαπάνες που πραγματοποιούνται στο πλαίσιο των μέτρων έκτακτης ανάγκης για την καταπολέμηση της ψευδοπανώλης των πτηνών το 2005.
2. Η χρηματοδοτική συνδρομή της Κοινότητας αντιπροσωπεύει το 50 % των δαπανών που κρίνονται επιλέξιμες για κοινοτική χρηματοδότηση. Καταβάλλεται σύμφωνα με τους όρους που προβλέπονται από τον κανονισμό (ΕΚ) αριθ. 349/2005.
Άρθρο 2
Παραλήπτης
Η παρούσα απόφαση απευθύνεται στο Βασίλειο της Δανίας.
Βρυξέλλες, 24 Αυγούστου 2006.

Labels: 18
15
19
6